# Reglugerð

## um rekstur héraðsskjalasafns.

### 1. gr.

#### Gildissvið.

Reglugerð þessi gildir um rekstur héraðsskjalasafns sem er sjálfstætt opinbert skjalasafn sem lýtur faglegu eftirliti Þjóðskjalasafns Íslands.

### 2. gr.

#### Rekstrarleyfi.

Sveitarstjórn eða byggðasamlag getur sótt um leyfi til reksturs héraðsskjalasafns til Þjóðskjalasafns Íslands. Einungis þeim sveitarstjórnum og byggðasamlögum sem hafa fengið leyfi til reksturs héraðsskjalasafns er heimilt að reka slíkt safn. Þjóðskjalasafn Íslands veitir leyfi til reksturs héraðsskjalasafns að fengnu samþykki ráðherra. Rekstur héraðsskjalasafns er á ábyrgð þess sveitarfélags eða þeirra sveitarfélaga sem að því standa.

Umsókn skal afgreidd innan þriggja mánaða frá því að fullnægjandi gögn hafa verið lögð fram. Með umsókn byggðasamlags um rekstur héraðsskjalasafns skal fylgja samþykkt fyrir byggðasamlagið.

### 3. gr.

#### Skilyrði rekstrarleyfis.

Til að Þjóðskjalasafn Íslands geti gert tillögu til ráðherra um að veita skuli leyfi til reksturs héraðsskjalasafns þarf fyrirhugað safn að uppfylla eftirfarandi skilyrði til að tryggja að rekstur þess sé í samræmi við lög um opinber skjalasöfn:

1. *Fjárhagsgrundvöllur*. Fjárhagsgrundvöllur fyrir starfsemi héraðsskjalasafns skal tryggður svo það geti sinnt starfsemi og hlutverki opinbers skjalasafns.
2. *Sjálfstæður fjárhagur*. Héraðsskjalasafn skal hafa sjálfstæðan fjárhag, aðskilinn frá öðrum rekstri eiganda. Reikningar héraðsskjalasafns skulu vera áritaðir af löggiltum endurskoðanda. Héraðsskjalasafn skal árlega senda skýrslu um starfsemi sína til Þjóðskjalasafns Íslands sem gefur út leiðbeiningar um innihald skýrslunnar.
3. *Húsnæði*. Húsnæði héraðsskjalasafns skal uppfylla eftirfarandi skilyrði:
4. Eldvarnaeftirlit gerir úttektir á húsnæði safnsins og skal skila afriti af slíkum úttektum til Þjóðskjalasafns Íslands sé þess óskað.
5. Geymsluhúsnæði safnsins skal vera með þeim hætti að langtímavarðveisla skjala sé tryggð. Rafræn skjöl afhent safninu skulu vera í lokuðu rými sem er aðgangsstýrt og ekki í tengslum við opið net. Þjóðskjalasafn Íslands gefur út leiðbeiningar um skjalageymslur.
6. Safnið skal hafa aðgengilega lestraraðstöðu fyrir gesti með reglulegum auglýstum afgreiðslutíma sem er opin þrjá daga í viku í að lágmarki 10 klst. samtals.
7. *Öryggismál*. Öryggismál héraðsskjalasafns skulu uppfylla eftirfarandi skilyrði:
8. Safnið skal hafa öryggiskerfi, þ.e. viðvörunarkerfi vegna bruna, innbrota og raka. Staðfesting á virkni öryggiskerfa skal skilað til Þjóðskjalasafns Íslands þegar þess er óskað.
9. Safnið skal hafa eftirlit með ljósmagni, hitastigi og rakastigi í geymslurými, og skulu mælingar skráðar reglulega og upplýsingum um þær skilað til Þjóðskjalasafns Íslands þegar þess er óskað.
10. Safnið skal hafa neyðaráætlun fyrir starfsfólk, gesti og safnkost og skila afriti af henni til Þjóðskjalasafns Íslands þegar þess er óskað.
11. Í lestraraðstöðu safnsins skal jafnan vera starfsmaður til að gæta að öryggi og varðveislu skjala sem gestir hafa til notkunar.
12. *Afhendingarskrá*. Héraðsskjalasafn skal halda afhendingarskrá og skrá í hana jafnóðum og skjöl berast. Í afhendingarskrá skal skrá upplýsingar um einkvæmt auðkenni afhendingar, afhendingaraðila, dagsetningu afhendingar, umfang, heiti skjalamyndara, tímabil sem afhendingin nær yfir og skjalaflokka afhendingar í samræmi við reglur þar að lútandi sem settar eru á grundvelli laga.
13. *Varðveisla skjala*. Frágangur og skráning skjala í héraðsskjalasafni skal að lágmarki uppfylla reglur sem settar eru þar að lútandi á grundvelli laga.
14. *Búnaður*. Héraðsskjalasafn skal hafa yfir að ráða búnaði (vél- og hugbúnaði) og sérfræðiþekkingu til viðtöku og vörslu rafrænna gagna sem tryggja að viðtaka og varðveisla rafrænna gagnauppfylli reglur þar að lútandi sem settar eru á grundvelli laga. Þjóðskjalasafn Íslands gefur út leiðbeiningar um búnað til varðveislu rafrænna ganga á héraðsskjalasafni.
15. *Aðgengi almennings*. Skjalaskrár héraðsskjalasafns skulu vera aðgengilegar almenningi eins og við á að teknu tilliti til persónuverndarsjónarmiða. Héraðsskjalasafn skal halda úti vef eða vera aðili að vef þar sem upplýsingar um starfsemi safnsins og safnkost eru birtar.

### 4. gr.

#### Umdæmi héraðsskjalasafns.

Héraðsskjalasafn, sem fengið hefur leyfi til reksturs, starfar innan marka þess sveitarfélags eða þeirra sveitarfélaga sem reka safnið samkvæmt útgefnu rekstrarleyfi.

### 5. gr.

#### Umsögn um förgun og ónýtingu.

Forstöðumaður héraðsskjalasafns skal veita umsögn um förgun og ónýtingu skjala afhendingarskylds aðila innan síns umdæmis, áður en þjóðskjalavörður tekur afstöðu til beiðninnar í samræmi við lög um opinber skjalasöfn.

### 6. gr.

#### Gildistaka.

Reglugerð þess er sett á grundvelli 3. mgr. 11. gr. laga nr. 77/2014 um opinber skjalasöfn. Þær taka gildi dd.mm.áááá. Reglugerð um héraðsskjalasöfn nr. 283/1994 fellur úr gildi frá sama tíma.

Sveitarfélögum og byggðasamlögum er heimilt að reka héraðsskjalasafn, sem þegar er í rekstri við gildistöku þessarar reglugerðar, án þess að hafa fengið útgefið rekstrarleyfi á grundvelli þessarar reglugerðar í allt að þrjú ár sbr. bráðabirgðaákvæði laga um opinber skjalasöfn.

Nýtt héraðsskjalasafn sem stofnað verður til eftir gildistöku þessarar reglugerðar skal frá upphafi rekstrar uppfylla skilyrði rekstrarleyfis og þessarar reglugerðar að fullu.